次韵酬桂陽石知監懷鄉見寄
作者：華鎮
朝代：宋

paragraphs: 南北周旋事屢更，剖符纔喜慰蒼生。
米鹽無滯綱條密，雀鼠難欺獄訟平。
樽俎有餘今北海，篇章多暇古宣城。
桃源善慶時難擬，金谷風流世有名。
榮擁雙旌忘自得，永懷三徑念同情。
鄉閭分義千鈞重，筆墨才華一座傾。
官異微之慚未稱，報殊平子愧非精。
折腰寂寞將何遣，稔聽龔黄布政聲。